Daisy Johnson

**Daisy Johnson**, tunnettu myös nimellä **Järistys** (esiintynyt Suomessa myös alkuperäisellä nimellään **Quake**), on Marvel Comicsin luoma sarjakuvahahmo.

## Hahmon fiktiivinen historia
Daisy Johnson on superihminen, jolla on kyky aiheuttaa maanjäristyksiä ja värinöitä. Hän on myös Calvin Zabon / Mister Hyden avioton tytär. YPKVV:n johtaja Nick Fury otti hänet huostaansa ja kasvatti hänestä agentin. Johnson pysyi järjestön riveissä jopa Salatun sodan aikana, kun Fury oli valmis valheiden ja aivopesun kautta varmistamaan, että hänen luomansa supersankariryhmä pysäyttäisi Latverian pääministeriksi nousseen kreivitär Lucia von Bardasin. von Bardas kuitenkin selvisi ja yritti kostaa tekemällä terrori-iskua Yhdysvaltoihin. Johnson on mukana terrori-iskun pysäyttämisessä, tappaen terroristien johtajan. Johnson on Furyn sekä Natasha Romanoffin ohella ainut agentti, jonka turvataso on 10.

Johnson osallistui kerran myös Ryhmä-X:n ja Kostajien kanssa taisteluun Magnetoa vastaan, tyrmäten käyttämällä voimakkaita värinäaaltoja Magneton aivoihin. Siitä asti Johnson otti käyttöön kutsumanimen ”Järistys”, jonka hän sanoi olevan myös supersankarinimensä, jos joku päivä liittyisi Kostajiin.

Kun Kostajat jakautuivat kahdeksi ryhmittymäksi Sisällissodan tapahtumien jälkeen, Johnson etsii Furyn käskemänä useita supersankareiden ja superroistojen jälkeläisiä taistelemaan skrulleja vastaan. Ottaen Järistyksen nyt viralliseksi sankarinimekseen, Johnson ja hänen tiiminsä taistelevat Manhattanilla skrulleja vastaan. Hänen tiimistään tulee myöhemmin yksi Salaisten Sotureiden kolmesta ryhmästä: Johnsonin johtaman ryhmän saadessa koodinimen ”Valkoinen Ryhmä”.

## Muissa medioissa
Hahmo esiintyy Marvel Cinematic Universeen kuuluvassa *[[S.H.I.E.L.D. Agentit]]* -televisiosarjassa, jossa häntä näyttelee Chloe Bennet.
* Sarjan alussa Bennetin esittämä hahmo tunnetaan nimellä Skye, joka on hakkeri ja kuuluu Rising Tide -haktivistiryhmään. Phil Coulsonin johtaman agenttiryhmän ensimmäinen tehtävä oli napata Skye, koska tämä hakkeroitui S.H.I.E.L.D.:n tietokantaan. Nappaamisen jälkeen Skye kuitenkin liittyy Coulsonin ryhmään tarkoituksenaan kerätä tietoa S.H.I.E.L.D.:istä Rising Tidelle. Ensimmäisen kauden edetessä Skye kuitenkin ihastuu agentti Grant Wardin ja ihastuminen näyttää olevan molemmin puolista. Kauden puolessa välissä paljastuu, että Hydra on soluttautunut S.H.I.E.L.D.:iin ja Ward paljastuu yhdeksi soluttautujista. 
* Toisella kaudella paljastuu, että Skyen vanhemmat ovat elossa. Hänen isänsä on Calvin Johnson ja äiti epäinhimillinen nimeltä Jiaying, joka oli aikoinaan Hydran johtajiin kuuluvan Daniel Whitehallin vankina. Skye itsekin on epäinhimillinen ja altistuu viimeisessä taistelussa Whitehallia vastaan terrigeenisumulle, jonka seurauksena hänen järistysvoimansa aktivoituvat. Aluksi hän ei hallitse voimiaan, mutta hän kehittyy niiden käytössä, kun hänet viedään epäinhimillisten salaiseen kylään Tuonpuoleiseen, jossa Jiaying on johtajana. Kauden lopussa Skye menettää molemmat vanhempansa, kun Calvin joutuu tappamaan S.H.I.E.L.D.:iä vihollisenaan pitävän Jiayingin, ja Calvinin omat muistot pyyhitään, jotta hän saisi uuden alun elämälleen.
* Kolmannella kaudella Skye on ottanut käyttöön oikean nimensä, eli Daisy Johnsonin. Hän ihastuu epäinhimilliseen Lincoln Campbelliin, johon tutustui Tuonpuoleisessa, ja heistä molemmista tulee Coulsonin perustaman Salaisten Sotureiden ryhmän jäseniä, Johnsonin itse johtaessa ryhmää. Mutta kun Hydra onnistuu tuomaan planeetta Mavethilta takaisin Maahan lukuisista loisista koostuvan Hive-nimisen epäinhimillisen, joka riivaa Coulsonin tappaman Grant Wardin, tämä käyttää yhtä loisistaan aivopestäkseen Johnsonin puolelleen. Kauden aikana Hive aivopesee Johnsonin ja Salaiset Soturit hajoavat, Joey Gutierrezin erotessa lopullisesti ja Elena ”Yo-Yo” Rodriguezin erotessa vain väliaikaisesti. Kauden lopussa epäinhimillinen Lash vapauttaa Johnsonin Hiven vallasta ja tekee hänestä immuunin Hiven loisille. Johnson oli kuitenkin ennen aivopesuaan saanut Charles Hintonilta näyn Lincolnin kuolemasta, mikä käy lopulta toteen, kun Lincoln lähettää itsensä Hiven mukana avaruuteen quinjet-suihkukoneella, jonka räjähdys tappaa molemmat. Järkyttynyt ja syyllisyyttä tunteva Johnson eroaa S.H.I.E.L.D.:istä ja alkaa toimia lainsuojattomana nimeltä Quake.
* Neljännellä kaudella Johnson auttaa S.H.I.E.L.D.:iä ja Robbie Reyesiä / Aaveajajaa pysäyttämään Robbien enon, Eli Morrow'n, ja kiitoksena avusta sekä Johnsonin maineen palauttamiseksi S.H.I.E.L.D.:in uusi johtaja Jeffrey Mace antaa hänen liittyä takaisin S.H.I.E.L.D.:iin. Kun kauden lopussa S.H.I.E.L.D. julistetaan jälleen lainsuojattomaksi, Johnson on valmis kantamaan vastuun yhdessä kaikkien muiden kanssa, pelkän itsensä sijasta. Mutta ennen antautumista heidät siepataan ja lähetetään avaruuteen.
* Viidennellä kaudella paljastuu, että chronicom-antropologi Enoch Coltrane oli lähettänyt Johnsonin ja muut Coulsonin tiimistä vaihtoehtoiseen tulevaisuuteen, jossa Maa oli tuhoutunut ja kriit pitivät ihmisiä orjina Majakaksi kutsutulla avaruusasemalla. Suurin osa ihmisistä, joille oli ennustettu S.H.I.E.L.D.:n pelastavan heidät, luulivat juuri Johnsonin olevan vastuussa Maan tuhosta ja yrittivät siksi tappaa hänet ja muun tiimin agentit. Mutta kun S.H.I.E.L.D.-tiimi palasi nykyhetkeen, paljastui, että tuhon todellinen aiheuttaja tulee olemaan Glenn Talbot, joka oli menettänyt järkensä ollessaan Hydran vankina sekä altistuessaan gravitoniumille. Kun paljastui, että Coulson teki kuolemaa lainattuaan neljännen kauden lopussa Aaveajajan voimia, Johnson halusi estää Coulsonin kuoleman, koska ei uskonut pärjäävänsä ilman tätä. Mutta viimeisessä taistelussa Talbotia vastaan, Johnson päätyi käyttämään itseensä viimeisen jäljellä olevan annoksen Tuhatjalkais-seerumia, joka olisi voinut parantaa Coulsonin, voidakseen pysäyttää Talbotin.
* Kuudennella kaudella Johnson ja Jemma Simmons matkustelivat planeetalta toiselle löytääkseen Konfederaation eloonjääneet avaruusolennot sekä kateissa olevan todellisen aikajanan Leo Fitzin (heidän mukanaan tulevaisuudesta tulleen vaihtoehtoisen Fitzin kuoleman jälkeen). Matkan aikana hän kohtasi Enochin vihamielisiä tovereita: chronicom-metsästäjiä, jotka halusivat käyttää Fitziä peruuttaakseen kotiplaneettansa tuhon. Palattuaan Maahan, hän sai myös tietää Sargesta, Coulsonin kloonista, jonka sisällä oli Pachakutiq-nimisen olennon muistot. Kun Pachakutiq ja Izel yrittävät tuoda lajitoverinsa valtaamaan Maata, Johnson, Melinda May ja Alphonso Mackenzie tuhoavat heidät ja kauden lopulla aikamatkustavat *Zephyr One* -lentokoneellaan 1930-luvulle chronicom-metsästäjien perään, jotka nyt halusivatkin Malachin johdolla hävittää S.H.I.E.L.D.:in aikajanasta ja muuttaa Maan uudeksi kotiplaneetakseen.
* Seitsemännellä kaudella Johnson ja muut agentit saivat avukseen LMD-robottikopion Coulsonista. Matkustaessaan useisiin eri paikkoihin S.H.I.E.L.D.:n ja Hydran menneisyyksistä, Johnson muun muassa rakastuu Daniel Sousaan, jonka kuoleman hän ja muut agentit auttavat lavastamaan vuonna 1955. Vuonna 1983, kun chronicom-metsästäjien antamilla tiedoilla menneisyyden Hydra yritti Nathaniel Malickin johdolla vallata Tuonpuoleisen, Johnson sai tietää, että Jiayingillä oli toinenkin tytär: Kora, jolla oli kyky manipuloida energiaa. Kora oli tehnyt alkuperäisessä aikajanassa itsemurhan, mutta vaihtoehtoisessa menneisyydessä Nathaniel oli estänyt sen ja käännyttänyt Koran muita epäinhimillisiä vastaan. Viimeisessä taistelussa Johnson saa taivuteltua Koran kääntymään heidän puolelleen Nathanielia ja chronicomeja vastaan, ja vuosi taistelun jälkeen alkuperäisessä aikajanassa Johnson, Kora ja Sousa olivat lähteneet *Zephyr Three* -sukkulalla avaruuteen toimiakseen S.H.I.E.L.D.:in lähettiläinä muilla planeetoilla.

## Lähteet